Puk-koshuise: Ondersoek afgehandelOver de Voor-manskoshuis Foto: nwu.ac.za Die ondersoek na drie koshuise se huiskomitees oor hul beweerde betrokkenheid by onbehoorlike praktyke op die Noordwes-Universiteit se Potchefstroomkampus, is afgehandel. “Altesaam 18 van die 27 huiskomiteelede van Over de Voor- en Ratau-manskoshuise asook Karlien-dameskoshuis wat aanvanklik as moontlike skuldiges uitgewys is, het die afgelope week deur middel van pleitooreenkomste skuld beken aan ontgroeningspraktyke wat teen die Universiteit se beleid is,” het die universiteit Maandag in ‘n verklaring gesê. “Die betrokke HK-lede behou hul HK-status en kon reeds na hul koshuise terugkeer, maar verbeur ‘n deel van hul honorarium en is opgeskorte vonnisse opgelê.” Volgens die universiteit is die aanklagte aan die nege oorblywende HK-lede gekommunikeer en die Universiteit se normale dissiplinêre prosedure sal nou volg. “Die kampusbestuur wil dit weer beklemtoon dat geen toleransie bestaan vir enige vorm van ontgroening, wanpraktyke of menseregtevergrype nie,” het die universiteit gesê. Lees ook: Puk-raadsvergadering: Eloff tree uit; ondersoek van stapel gestuur Regshulp vir geskorste Puk-HK-lede